Vores læser Jens Kolberg spørger:

Vedrørende virusinfektioner, som f.eks. forkølelse: Hvor mange celler skal være inficeret (ca. i %), før man oplever symptomerne på en forkølelse? Er det alle kroppens celler, der bliver angrebet, eller er det kun nogle, der er modtagelige for virus?

Og de celler, der er inficeret, overlever de forkølelsen? Eller bliver man først rask, når de inficerede celler er døde? Hvor mange af de inficerede celler overlever?

Allan Randrup Thomsen, professor for Institut for Immunologi og Mikrobiologi på Københavns Universitet, svarer:

Hvad du spørger om, er det umuligt at besvare konkret.

Hvor mange celler, der er inficeret, når man har forkølelse, ved vi ikke, men det er kun en brøkdel – de fleste symptomer skyldes faktisk vores reaktion på infektionen.

Når et virus angriber, er det typisk kun ganske bestemte celletyper, der kan inficeres; hvilke bestemmes af virus’ evne til at binde sig til og inducere sin egen optagelse i den givne celletype.

F.eks. inficerer HIV-virus primært de såkaldt CD4+-lymfocytter, fordi virus har molekyler på overfladen, der kan binde sig til netop CD4-molekylet på overfladen af disse celler. Andre virus bruger andre celleoverflademolekyler.

Kun en brøkdel af vævet bliver inficeret

Dertil kommer, at mange væv er sammensat af forskellige celletyper, selv vores slimhindeoverflader, så alene af den grund er ikke alle celler inficeret.

Selv i homogene væv er det normalt kun en brøkdel, der er inficeret – her spiller tilfældigheder nok også en rolle, og når de første celler reagerer på infektionen, signalerer de til nabocellerne, at der er fare på færde, og disse svarer med øget modstandskraft over for virusinfektion.

Ikke alle inficerede celler dør som følge af infektion, og vi kender til mekanismer, så inficerede celler kan skaffe sig af med en virusinfektion.

Igen er det dog umuligt at svare på, hvor mange der er tale om.

På samme måde er det svært at svare på, om alle cellerne i ens krop er modtagelige over for forskellige virus. Vi har så mange forskellige celler i kroppen, at der sikkert er nogle, for hvilke ingen kendt virus har receptorer. Men det er kun et gæt, for jeg kender ikke til evidens, jeg kan støtte mig til, hvad dette angår.